Hitan poziv papi Franji da ili promijeni smjer ili se odrekne Petrove službe 


Vaša Svetosti, 

Papa Celestin V. (1294.), uvidjevši svoju nesposobnost za službu u koju je tako 
neočekivano, on, pustinjak Petar da Morrone, bio izabran te videći tešku štetu koju je 
njegovo loše upravljanje prouzročilo, odrekao se papinstva nakon samo pet mjeseci 
vladavine. Papa Klement V. proglasio ga je 1313. godine svetim. Papa Bonifacije VIII., 
otklonivši svaku dvojbu o valjanosti Celestinova iznimna papinskog čina, potvrdio je 
zanavijek (ad perpetuam rei memoriam ) da "rimski prvosvećenik može slobodno dati 
ostavku". 

Sve veći broj katolika, među njima i kardinala i biskupa, počinje shvaćati da Vaš 
pontifikat, također rezultat neočekivana izbora, isto tako nanosi tešku štetu Crkvi. Više 
nije moguće nijekati da Vam nedostaje i sposobnosti i volje da činite ono što je Vaš 
prethodnik opravdano napomenuo da papa mora činiti: "stalno obvezivati sebe i Crkvu 
na poslušnost Božjoj Riječi, nasuprot svakom pokušaju njezine prilagodbe ili 
razvodnjavan]a i svakom obliku oportunizma". 

Upravo suprotno, kako pokazuje priloženi libellus, pružili ste mnoštvo znakova 
zabrinjavajućeg neprijateljstva prema tradicionalnome crkvenom nauku, disciplini i 
običajima, kao i prema vjernicima koji ih nastoje braniti, dok ste bili zaokupljeni 
socijalnim i političkim pitanjima izvan nadležnosti rimskog prvosvećenika. U skladu s 
time neprijatelji Crkve neprestano se naslađuju Vašim pontifikatom, uzdižući Vas nad 
sve Vaše prethodnike. Toj zapanjujućoj situaciji nema usporednice u povijesti Crkve. 

Prošle godine, govoreći o ostavci pape Benedikta XVI., Vaša Svetost izjavila je da 
biste učinili isto kad biste se osjećali nesposobnima za obnašanje papinske službe. Na 
prvu godišnjicu Benediktove ostavke pozvali ste vjernike da Vam se "pridruže u molitvi 
za Njegovu Svetost Benedikta XVI., čovjeka velike hrabrosti i poniznosti". 

S nemalim strahom, pod pogledom Onoga koji će nam svima suditi u Posljednji 



dan, mi. Vaši podložnici, s poštovanjem upućujemo Vašoj Svetosti peticiju da za dobro 
Crkve i za dobrobit duša promijenite smjer. U protivnom, zar ne bi bilo bolje Vašoj 
Svetosti da se odrekne Petrove službe nego da predsjeda nečim što prijeti katastrofalno 
narušiti integritet Crkve? 

S tim u vezi preuzimamo riječi svete Katarine Sijenske, crkvene naučiteljice, iz 
njezina glasovitog pisma papi Grguru XI., kad je od njega zatražila da ispravno 
usmjerava Crkvu u vremenu jedne od najvećih kriza: "Budući da Vam je Bog dao vlast i 
Vi ste je prihvatili, morate se poslužiti svojom snagom i moću. Ako nećete da se njima 
poslužite, onda bi Vam bilo mnogo bolje odreći se onoga što ste prihvatili." 

Marijo Pomoćnice kršćana, moli za nas! 

U Kristu odani Vam: Christopher A. Ferrara, Michael J. Matt, dr. John Rao, prof. Brian McCall, 
Elizabeth Yore, Timothy J. Cullen, Chris Jackson, Michael Lofton, o. Celatus, Connie Bagnoli, 
Sušan Claire Potts, Robert Siscoe, John Salza, Vincent Chiarello, John Vennari... 


Libellus 

Vaš prethodnik Benedikt XVI., sjedajući prvi put na Petrovu stolicu, podsjetio je 
katoličke vjernike da "papa nije apsolutni monarh, čija bi mišljenja i želje bili zakon. 
Naprotiv, papina je služba jamstvo poslušnosti Kristu i njegovoj Riječi. Stoga papa ne 
smije naviještati vlastite ideje, nego mora stalno obvezivati sebe i Crkvu na poslušnost 
Božjoj Riječi, nasuprot svakom pokušaju njezine prilagodbe ili razvodnjavanja i svakom 
obliku oportunizma." 

Dosadašnji tijek Vašeg pontifikata prisiljava nas da javno ustvrdimo da ste 
podcijenili narav Petrove službe, zloupotrebljavajući je na način koji Crkva nikad prije 
nije vidjela. Ovdje iznosimo Vašoj Svetosti glavne probleme koji su izazvali uzbunu u 
svim crkvenim slojevima i potaknuli nas na ovu peticiju. 



Prvo, umjesto stalni crkveni nauk glede Božje Riječi, Vi ste ustrajno naviještali 
vlastite ideje, u propovijedima, na konferencijama za novinare, u neslužbenim 
opaskama, u intervjuima, raznovrsnim govorima i osebujnim čitanjima Svetog pisma. Te 
ideje, u rasponu od uznemirujućih do bjelodano nepravovjernih, dobro predstavlja Vaš 
osobni manifest "Evangelii gaudium". Taj spis sadrži veći broj zapanjujućih tvrdnji kakve 
se rimski prvosvećenik nikad prije nije usudio izricati. Među njima je i Vaš san 
"preobraziti sve, tako da u Crkvi običaji, načini postupanja, raspored vremena, jezik i 
strukture postanu prikladan kanal za evangelizaciju današnjeg svijeta više nego za 
njezino samoočuvanje". Nevjerojatno je da rimski prvosvećenik polazi od nepostojeće 
opreke između poslanja Svete Katoličke Crkve u svijetu i njezina samoočuvanja. 

Drugo, umjesto da obvezujete sebe i Crkvu na poslušnost Božjoj Riječi, Vi ste 
opetovano obezvređivali apostolske i crkvene predaje, kao i vjernike koji ih brane. I u 
tom pogledu sažima "Evangelii gaudium" Vaš način razmišljanja: "Više od straha pred 
pogreškom nadam se da nas pokreće strah da se ne zatvorimo u strukture koje nam 
pružaju lažnu zaštitu, u norme koje nas pretvaraju u neumoljive suce, u navike u kojima 
se osjećamo mirnima, dok je vani gladno mnoštvo, a Isus nam bez prestanka ponavlja: 
Dajte im vi jesti." 

Katolički um osupnut je prizorom rimskog prvosvećenika koji omalovažava 
crkveni ustroj, nauk i običaje kao da su puke strukture, pravila i navike koji ljude lišavaju 
duhovne okrepe i ostavljaju da skapaju pred crkvenim vratima. Usuđujete se tako 
govoriti s obzirom na istu onu Crkvu koja je izgradila i preobrazila čitave civilizacije, 
iznjedrila bezbrojne svece, redove, svećenička i redovnička zvanja i karitativne ustanove 
za spasenje duša i za neusporediva djela tjelesnog milosrđa. 

U isto vrijeme tako ste često ismijavali vjernike koji brane crkvene predaje da je 
jedan promatrač sastavio "Malu knjigu uvreda" od mnogih primjera toga nezapamćenog 
verbalnog nasrtaja jednog pape na vlastite podložnike. Ovo su neki od epiteta kojima ste 
bez ustručavanja obasipali vjerne katolike: fundamentalisti, farizeji, pelagijanci, trijumfalisti, 



gnostici, nostalgičan, površni kršćani, šačica izabranih, moralistički mudrijaši, uniformisti, oholi, 
samodovoljni, intelektualna aristokracija, kršćanski šišmiši, koji pretpostavljaju sjene svjetlu 
Gospodinove prisutnosti. 

A ipak, ni jednu jedinu oštru riječ niste izrekli protiv otvorenih neprijatelja 
vjerskog nauka ni protiv seksualnih nastranika koji su preplavili katoličku crkvenu 
hijerarhiju. Naprotiv, izjavili ste: "Tko sam ja da sudim?" o homoseksualcima među 
svećenstvom, posebice o zloglasnom svećeniku homoseksualcu kojeg ste postavili da 
upravlja Vašim vlastitim kućanstvom i koji pokazuje odbojnu prisnost s Vama osobno. 
Primali ste seksualno zastranjele, među njima i transseksualce i homoseksualce, u javno 
razglašene audijencije, koje ste dogovarali osobno telefonom. Rehabilitirali ste i čak 
nagrađivali uglednim imenovanjima teologe oslobođenja ušutkane i suspendirane od 
dvojice Vaših neposrednih prethodnika, promicatelje homoseksualnosti i crkvene 
dostojanstvenike koji su prikrivali seksualna zlodjela svećenika homoseksualaca. 

"Evangelii gaudium" prikladno sažima taj otvoreni prezir - bez primjera u 
povijesti papinstva - s kojim gledate na branitelje doktrinarne i liturgijske ispravnosti. Vi 
ismijavate "razmetljivu zaokupljenost liturgijom, vjerskim naukom i ugledom Crkve" te 
brže-bolje spočitavate tradicionalistički nastrojenim katolicima "nebrigu o stvarnoj 
važnosti evanđelja za vjerni puk Božji i za konkretne potrebe današnjice", okrutno ih i 
nepravedno karikirajući da su ljudi koji bi sveli Crkvu "na muzejski izložak ili na nešto 
što je u vlasništvu malobrojnih izabranika". 

Vaš prezirnički mentalitet u tom pogledu uvelike je razotkrilo poniženje malog 
ministranta objavljeno svijetu i ovjekovječeno na internetu. Dok je u molitvenom 
položaju, sklopljenih ruku, stajao na ulazu u Vatikanske špilje, koje ste došli posjetiti. Vi 
ste mu razdvojili ruke i podrugnuli se rekavši: "Svezane su ti ruke? Oh, izgledaju 
zalijepljene.” Dječak je, hvalevrijedno, odmah ponovo sklopio ruke i zauzeo držanje u 
skladu s dostojanstvom prigode i zdravom duhovnom formacijom. No čovjek se pita 
kako će to javno poniženje, sada trajno dostupno cijelom svijetu, utjecati na duhovni 




život povodljive mladeži. 

U jednoj od Vaših možda najtežih uvreda na račun vjernika "Evangelii gaudium" 
optužuje tradicionalističke katolike za ono što Vi pretpostavljate da je "sebeznali 
prometejski neopelagijanizam". Predmnijevajući njihovo unutarnje raspoloženje. Vi 
tvrdite da se ti katolici "osjećaju nadmoćni drugima zbog svojeg obdržavanja stanovitih 
pravila ili zbog svoje nepopustljive vjernosti određenom katoličkom stilu iz prošlosti" - 
kao da naša sveta vjera sadrži "stilove" koji zastarijevaju poput mode u odijevanju. Idete 
čak tako daleko da izrugujete "navodnu doktrinarnu i disciplinsku sigurnost" kao 
"narcistički i autoritarni elitizam kojim se druge analizira i svrstava umjesto da ih se 
evangelizira". 

Istini i pravednosti za volju. Sveti Oče, moramo reći da se čini kako ste upravo Vi 
provodili mnogo vremena analizirajući i svrstavajući druge te doista sudeći im - na sve 
veću potištenost i nelagodu svojih podložnika, koji nikad prije nisu doživjeli takvo 
ponašanje od rimskog prvosvećenika. A nema nikakvih znakova da to ponašanje jenjava. 
Nedavno, na konferenciji o svećeničkoj formaciji, rekli ste, izazvavši smijeh u publici, da 
se bojite "krutih svećenika. Klonim ih se. Grizu!" Čemu služi takva rugalačka retorika 
nego poniženju i marginalizaciji onih svećenika koji još imaju hrabrosti da 
beskompromisno brane nepopularne dijelove crkvenog nauka u svijetu koji vodi rat 
protiv Boga i njegova zakona? Nije nikakvo čudo što masovni mediji veličaju Vaš 
pontifikat! 

Međutim, više od riječi. Sveti Oče: Vi ste ravnali pravim progonom crkvenih 
redova gorljivih u obnovi pravovjerja, trijezne pobožnosti, unutarnjeg života i liturgijske 
tradicije usred onog što je sam Vaš prethodnik opisao kao "nesreće" i "patnje" nanesene 
Crkvi u ime II. vatikanskoga koncila, poput "zatvorenih sjemeništa, zatvorenih 
samostana, banalizirane liturgije...". Po Vašem posebnom nalogu cvatući je red 
franjevaca Bezgrešne uništen zbog onoga što je Vaš apostolski povjerenik (poslije 
preminuo od moždanog udara) nazvao "nesumnjivo tradicionalističkim skretanjem". 



Njihove Sestre od Bezgrešne također su podložene apostolskom povjereniku, zbog 
"zastranjenja" koja se sastoje u navodnoj pretkoncilskoj formaciji, a to znači: 
tradicionalnoj liturgiji i tradicionalnom samostanskom životu, kao da su te svete stvari 
nekakva zaraza koju treba izbrisati iz Crkve. To su postupci diktatora potaknuti 
ideologijom, a ne očinskog čuvara svete crkvene baštine. 

A ipak, nakon višegodišnje istrage i disciplinskog postupka na poticaj pape 
Benedikta XVI., pod Vašim je nadzorom Konferencija redovničkih poglavarica [SAD-a] 
rehabilitirana i pošteđena svake kazne usprkos svojem podupiranju abortusa, eutanazije 
i istospolnog braka te općepoznatom promicanju onog što je kardinal Miiller, pročelnik 
Kongregacije za nauk vjere, nazvao "temeljnim zabludama s obzirom na Božju svemoć, 
Kristovo Utjelovljenje, stvarnost istočnoga grijeha, potrebu spasenja i konačnost Kristova 
spasiteljskog čina u vazmenom otajstvu". 

Treće, u skladu sa svojim programatskim omalovažavanjem tradicionalnoga 
crkvenog nauka i discipline te onih koji ih brane, vodili ste i nadzirali "Sinodu o obitelji", 
koja je zapravo bila neprestan pokušaj razvodnjavanja i prilagodbe nezabludivoga 
crkvenog nauka o ženidbi, rađanju i spolnosti, radi nagodbe s buntovničkim duhom 
vremena i s nemoralnošću koju je othranio širom naše postkršćanske civilizacije. 

U ime "milosrđa", naprednjački dostojanstvenici koji prevladavaju u krugu Vaših 
savjetnika, među njima i zloglasni kardinal Kasper - čije ste nazore promicali od početka 
svojeg pontifikata - sad proglašavaju lažnu rastavu između crkvenog nauka i iznutra s 
njim povezane pastoralne prakse, kao da bi Crkva mogla nemoralno ponašanje zabraniti 
u načelu, a prihvatiti u praksi. Kako je rekao jedan istaknuti kardinal, to je "oblik 
krivovjerja, opasna, shizofrenična patologija". A postala je temom Vašeg pontifikata, s 
obzirom na to da neprestano zazivate "milosrđe" nasuprot crkvenim moralnim 
zakonima, koje unizujete nazivima "uskogrudna pravila", "ograde", "zatvorena vrata", 
"kazuistika". 

Naprednjaci koje ste osobno imenovali u sinodsko tajništvo i u sinodsko nacrtno 



povjerenstvo te 45orica naprednjaka koju ste, uključujući kardinala Kaspera, pridodali 
sastavu Sinode udružili su se u napad na nerazrješivost braka zagovaranjem pripuštanja 
rastavljenih i "ponovo vjenčanih" svetoj pričesti "u pojedinim slučajevima". To bi oborilo 
crkvenu dvotisućljetnu sakramentalnu disciplinu, ukorijenjenu u riječima samoga našega 
Gospodina: "Tko god otpusti svoju ženu pa se oženi drugom, čini preljub..." (Lk 16,18) Tu 
disciplinu potvrdili su Benedikt XVI. i Ivan Pavao II. nasuprot prigovorima otpadnika od 
katoličkog nauka, predvođenih kardinalom Kasperom. Lako je uočiti da Vi želite 
napustiti tu disciplinu, što ste i učinili dok ste bili nadbiskup u Buenos Airesu te kad ste, 
čak nakon izbora za papu, telefonirali ženi u Argentini, civilno udanoj za rastavljena 
muškarca, da joj kažete da smije primati pričest iako je njezin "kruti" župnik rekao 
suprotno. 

Na prvom zasjedanju Sinode, 2014., osobno ste odobrili sinodski "međuizvještaj" i 
naložili, prije nego što su ga sinodski oci uopće vidjeli, da se objavi svijetu. Oni ga nikad 
nisu potvrdili i zapravo je bio krivotvorina, očito napisana unaprijed, koja ni izdaleka 
nije predstavljala njihovu stvarnu suglasnost. Taj sramotni dokument poziva na 
napuštanje crkvene discipline "u pojedinim slučajevima" "ponovo vjenčanih" i na 
"vrednovanje" homoseksualne "orijentacije". Jedan odvažan crkveni dostojanstvenik 
nazvao ga je "crnom mrljom koja je ukaljala čast Apostolske stolice". Unatoč tome, nakon 
što gaje sinodska većina opravdano odbacila. Vi ste optužili "takozvane... tradicionaliste" 
da se "zatvaraju u pisanu riječ... i ne dopuštaju da ih Bog iznenadi. Bog iznenađenja...". 
Zatim ste naložili da se taj dokument razašalje biskupijama diljem svijeta, zajedno s tri 
paragrafa u završnom izvještaju koja nisu dobila potrebnu većinu, ali ste Vi odredili da 
se bez obzira na to uključe, čime ste "poderali pravilnik Sinode" koja je bila namještena da 
postigne predodređen rezultat, u čemu međutim, zahvaljujući milosti Božjoj, nije uspjela. 

Na drugom zasjedanju Sinode, 2015., zahtijevali ste da se sva promišljanja 
zasnivaju na "Instrumentum laboris", radnom dokumentu toliko nepravovjernom da je 
jedna međunarodna laičko-klerička udruga upozorila da on "ugrožava čitavu strukturu 



katoličkog nauka o braku, obitelji i ljudskoj spolnosti...". Kad je i taj dokument sinodska 
većina odbila te je u posljednji čas zamijenjen kompromisnim, koji svejedno otvara 
mogućnost obaranja crkvene sakramentalne discipline. Vi ste optužili "zatvorena srca 
koja se često skrivaju čak i iza crkvenog nauka ili dobrih nakana, da bi zasjela na 
Mojsijevu stolicu i sudila... teške slučajeve". To će reći: osudili ste sinodske oce koji su 
branili stalnu crkvenu sakramentalnu disciplinu. 

Očevidno odlučni ugoditi rastavljenima i civilno "ponovo vjenčanima", koje ste, 
neobjašnjivo, ocrtali kao "siromahe", pred Sinodu 2015. potajno ste, bez savjetovanja s 
ijednim mjerodavnim vatikanskim uredom, smislili iznenadno i drastično 
"pojednostavnjenje" postupka poništenja braka. Svjetski poznat kanonist osvrćući se na 
planetarnu uzbunu izazvanu tom lakoumnom "reformom" nazvao ju je "otvaranjem puta 
koji izgleda kao katolička verzija sporazumne rastave". Vi ste sami iskreno priznali da 
"niste zaboravili na to da ubrzana presuda može ugroziti načelo nerazrješivosti braka". 

Četvrto, u skladu sa svojom zapanjujućom ocjenom, smjesta pozdravljenom u 
masovnim medijima, da je Crkva bila "opsjednuta abortusom, istospolnim brakom i 
kontracepcijom", po vlastitom priznanju niste "puno govorili o tim stvarima, i zbog toga 
sam strogo ukoren". Međutim ta velika zla ugrožavaju sam opstanak naše civilizacije 
usred onog što je Ivan Pavao II. nazvao kulturom smrti i tihom apostazijom. Iako vrlo 
glasni o mnogim političkim temama, ostali ste potpuno nijemi kad je u nekoć katoličkoj 
Irskoj narodnim referendumom ozakonjen "homoseksualni brak", a Vrhovni sud 
Sjedinjenih Američkih Država tu istu grozotu nametnuo svim američkim državama. 

S druge strane, dok Zapad tone u ponor izopačenosti, a muslimanski fanatici 
masakriraju kršćane po cijelom Bliskom istoku, u Africi i u samom srcu Europe, Vas 
zaokupljaju "klimatske promjene". Vaša jedina enciklika, dužine knjige, "Laudato si'", 
pretpostavlja postojanje "ekološke krize" i nekritički usvaja ideološki motivirane, žestoko 
osporavane tvrdnje "znanosti klimatskih promjena", tvrdnje koje papa nije mjerodavan 
prosuđivati, a kamoli prikazivati ih vjernicima kao nepobitne činjenice. 



Ista enciklika jadikuje nad "globalnim zagrijavanjem", prekomjernom upotrebom 
klimatizacijskih uređaja, nestajanjem mangrovih močvara, navodnom ugrozom 
planktona i crva te izumiranjem raznih biljaka i životinja - proglašavajući te pojave 
uvredom Bogu - prije nego što će uopće spomenuti abortus (dok potpuno propušta 
spomenuti krajnje protunaravnu praksu kontracepcije). Sto se abortusa tiče, enciklika 
govori samo o izostanku "zaštite ljudskog zametka", dok je abortus zapravo divljačko 
masovno umorstvo nedužnih ljudskih bića, raskomadanih u utrobi ili izbodenih nasmrt 
kirurškim škarama u samom trenutku rođenja. 

Nimalo iznenađujuće, svjetska vrhovništva nepodijeljeno su izrazila oduševljenje 
"Laudatom si'” kao dijelom "Franjine revolucije" koju mediji, uključujući i naprednjačko 
"katoličko" novinstvo, slave za cijeloga Vašeg pontifikata. 

Peto, ustrajno ste omalovažavali bilo kakvu doktrinarnu različitost od protestanata 
i opetovano izjavljivali, sasvim pogrešno, da "svi krštenici pripadaju istom Tijelu 
Kristovu, Kristovoj Crkvi". I u tome ste zanemarili nauk Ivana Pavla II., Benedikta XVI. i 
svih papa prije njih, pa tako i Pija XI., koji je o položaju protestanata naučavao posve 
suprotno: "Naime, budući da Kristovo otajstveno tijelo, na jednak način kao i Kristovo 
fizičko tijelo, jest jedno, skladno povezano i sraslo, bilo bi ludo i neumjesno reći da je 
otajstveno tijelo sastavljeno od udova koji su razjedinjeni i raspršeni; stoga tko god nije 
sjedinjen s tijelom, nije njegov ud, niti je u jedinstvu s njegovom glavom, Kristom." 

U tom pogledu Vi kao da ne hajete za sve goru i goru nemoralnost i krivovjernost 
istih onih protestantskih sekta koje sudjeluju u beskonačnom, besmislenom 
"ekumenskom dijalogu" s Vatikanom. Nakon pedeset godina "dijaloga" one dopuštaju 
rastavu braka, kontracepciju, abortus, homoseksualnost i "homoseksualni brak", 
zaređuju žene i homoseksualce za "svećenike" i "biskupe" te nepokolebljivo nastavljaju 
odbacivati temeljne dogme jedine istinite religije, objavljene od Krista za spasenje svijeta. 

Što je s istinom koja nas oslobađa? (Iv 8,32) Što sa svjedočanstvom nebrojenih 
svetaca i mučenika koji su razdali svoj imutak i položili same svoje živote u obranu i 




očuvanje katoličke vjere od mnogostrukih zabluda i društvovnog razaranja proizišlih iz 
protestantske pobune, čiji se konačni ishod dovršava pred Vašim očima? 

Šesto, čini se da u zadnje vrijeme Vaši javni iskazi postaju sve bezobzirniji i 
neuravnoteženiji, izazivajući još veću sablazan i zabrinutost među vjernicima: 

Dana 15. studenog, za svojega nedjeljnog sudjelovanja na luteranskoj molitvenoj 
službi rekli ste da su katolički i luteranski nauk o Kristu "isti" te da se samo radi o 
"katoličkom jeziku" naspram "luteranskoga jezika". Definiranu dogmu i ontološku 
stvarnost transsupstancijacije nazvali ste pukim "objašnjenjima i tumačenjima", izjavivši 
da je "život veći od objašnjenja i tumačenja" - kao da je "život" "veći" od stvarne 
prisutnosti utjelovljenog Boga u svetoj euharistiji, koju prisutnost protestanti niječu. 

U istoj prigodi kazali ste da je na teolozima da odrede smiju li protestanti primati 
svetu pričest, premda je Crkva već nezabludivo odredila da oni to ne smiju bez obraćenja 
i ispovijedanja iste vjere kao i katolici. Ustvrdili ste da za tu stvar niste mjerodavni - a 
upravo je papa mjerodavan za čuvanje crkvenog nauka u tom pogledu - te izrazili 
mišljenje da bi luteranka udana za katolika mogla primiti svetu pričest nakon "razgovora 
s Gospodinom", ali, kazali ste, "ne usuđujem se reći više od toga". No već ste rekli daleko 
previše time što ste javno stvar tako važnu za spasenje prebacili na privatnu savjest 
pojedinca, sklonu pogreškama: "tko jede i pije, sud sebi jede i pije ako ne razlikuje Tijela" 
(1 Kor 11,29). 

Dana 21. studenog poručili ste svjetskom kongresu Zbora katoličkih odgajatelja: 
"U školama ne smije biti prozelitizma. Odgajati kršćanski znači uvoditi mlade u cjelovitu 
stvarnost s ljudskim vrijednostima, jedna od kojih je transcendencija." Naprotiv, katolički je 
odgoj nadasve uvođenje u božanske vrijednosti: u evanđelje i njegove zahtjeve katolicima, 
dapače cijelom svijetu, a ne u puke ljudske vrijednosti ili maglovitu "transcendenciju" 
lišenu vlastitog joj predmeta, tj. Boga koji se objavio u osobi Isusa Krista, utjelovljene 
Riječi. 

Za posjeta Africi (od 25. do 30. studenog) izrazili ste mišljenje da je svijet "na rubu 



samoubojstva", i to zbog "klimatskih promjena". Kao i za cijeloga svog pontifkata, 
propustili ste upozoriti na istinsku opasnost od civilizacijskog samoubojstva u naše 
vrijeme, za razliku od svojeg prethodnika pape Pija XII., sluge Božjega, koji je istaknuo 
da se "danas gotovo sav ljudski rod rascijepio u dva suprotstavljena tabora: za Krista i 
protiv Krista. Čovječanstvo je u najtežoj krizi, koja će završiti ili njegovim spasom po 
Kristu ili strašnom propašću." Zbog vašega stalnog svraćanja pozornosti čitave Crkve na 
svjetovnu "ekološku krizu" vjernici gube iz vida kristološku krizu koja prijeti vječnoj 
dobrobiti nebrojenih duša u naše vrijeme. 

Za leta iz Afrike natrag u Rim, na konferenciji za novinare opet ste napali 
katoličke "fundamentaliste", izrugujući apsolutna uvjerenja pravovjernih članova svojeg 
stada, koja se zasnivaju na objavljenoj riječi Božjoj i na nezabludivom nauku crkvenog 
učiteljstva o vjeri i moralu: 

"Fundamentalizam je bolest koja postoji u svim vjerama... Kod nas katolika ima 
nekih, i ne tek nekih, nego mnogih, koji vjeruju da posjeduju apsolutnu istinu (che si 
credono con la verita assolnta), pa kaljaju druge klevetama, dezinformacijama i čine zlo... 
Vjerski fundamentalizam nije vjerski, jer u njemu nema Boga, to je idolatrija, poput 
idolatrije novca." 

Nakon što ste optužili "mnoge” članove vlastitog stada da su bezbožni 
idolopoklonici, naznačili ste moralnu jednakovrijednost između kršćana i muslimanskih 
fanatika koji kolju, muče, siluju, porobljuju i protjeruju kršćane diljem svijeta: "Ne smije 
se zatirati neka vjera samo zato što među njezinim članovima ima fundamentalističkih 
pojedinaca ili skupina u nekom povijesnom trenutku... Sjetimo se svih onih ratova koje 
smo mi kršćani vodili. Nisu muslimani izvršili Pljačku Rima." 

Tako ste opet obrukali Crkvu - i sebe - nepromišljenom primjedbom koja nimalo 
ne dolikuje rimskom prvosvećeniku. Povijesni zapisi zahtijevaju ispravak Vaše pogreške: 

Prije svega, muslimani jesu opljačkali Rim 846., oplijenivši staru crkvu svetog 
Petra i nagnavši papu Leona IV. na izgradnju Leoninskog zida "radi obrane Petrove 



stolice od islamskog džihada". 

Drugo, ako ste mislili na pljačku Rima koju je 1527. izvršila vojska cara Karla V., 
taj događaj nije imao nikakve veze s vjerskim "fundamentalizmom", nego s čisto 
političkom odmazdom Klementu VII., slabom i kolebljivom papi, koji je lakoumno 
sklopio savez s francuskim kraljem Franjom I., s kojim je Karlo bio u ratu. Ustvari, u 
carevoj je vojsci bilo njemačkih plaćenika, većinom luterana, i uglavnom su oni bili 
odgovorni za pustošenje Svetoga Grada i nasilje nad njegovim katoličkim stanovnicima. 

Treće, u istom razdoblju, naravno, muslimanski pljačkaši - koji su doista bili 
nasilni "fundamentalisti" - širili su Otomansko Carstvo osvajanjem kršćanskih zemalja 
sve do glasovitog i čudesnog poraza muslimanske mornarice u Lepantskoj bitci 1571., 
koji je spriječio muslimansko osvajanje cijele Europe i vjerojatno još jednu muslimansku 
pljačku Rima. 

Izazivajući još i veću sablazan, u odgovoru na pitanje treba li Crkva "promijeniti 
svoj stav" o nemoralnosti kontracepcije tako da dopusti upotrebu kondoma radi 
ograničavanja novih zaraza HlV-om, osvrnuli ste se na tu zlu praksu kao na "jednu od 
metoda", ostavivši tako dojam da je opravdavate, i naznačili da je posrijedi moralna 
dilema za Crkvu; čak ste ju prispodobili Gospodinovu liječenju u subotu: 

"To mi se pitanje čini preuskim, čini mi se parcijalnim. Da, to jest jedna od metoda i 
crkveni je moral, mislim, u toj točki neodlučan. Dakle: peta ili šesta zapovijed? Braniti 
život [kondomima!] ili otvorenost spolnih odnosa životu? Ali nije to problem. Problem je 
veći. 

To me pitanje podsjeća na ono što su pitali Isusa: Učitelju, je li dopušteno liječiti u 
subotu? Liječiti je obavezno... Ali glad, izrabljivanje ljudi, ropski rad, pomanjkanje pitke 
vode: to su problemi. Nemojmo raspravljati o tome može li se upotrijebiti ovaj ili onaj 
flaster za malu ranu. Postoji velika rana : društvena nepravda, nepravda protiv okoliša..." 

Prema tome Vi kao da prihvaćate da ima prostora za razmatranje te "metode", 
premda to smatrate beznačajnim (flaster), sve ako i pogoduje bludničenju i kulturi 



posvemašnje seksualne izopačenosti. A zatim podređujete moralni zakon brizi za 
socijalnu i ekološku pravdu! I tako opet ranjavate Crkvu sablažnju i pomutnjom za volju 
svoje navade iznošenja bezbrižnih, neslužbenih primjedaba novinarima o teškim 
moralnim i teološkim pitanjima o kojima bi papa trebao govoriti i pisati krajnje razborito 
i promišljeno, zazivajući Božju pomoć. 

Naposljetku: na vatikanskim mrežnim stranicama upravo je objavljen iz tjednika 
"Credere" intervju s Vašom Svetosti, u kojem s naklonošću smjerate (opet) na pogrešnu 
ideju kardinala Kaspera o "milosrđu" te otkrivate svoju nakanu provođenja "revolucije 
nježnosti", ciljajući na naslov knjige kardinala Kaspera Vama u slavu: "Papa Franjina 
revolucija nježnosti i ljubavi". Izjavljujete da će se ta "revolucija nježnosti" događati 
tijekom Vašeg Jubileja milosrđa, koji će uključivati "tako mnoge geste", među njima i 
"različite geste" u "petak svakoga mjeseca". 

Kažete da je pobuda za "revoluciju nježnosti" to što, prema Vašemu mišljenju, 
"sama Crkva ponekad slijedi čvrstu liniju, pada u napast da slijedi čvrstu liniju, u napast 
da naglašava samo moralna pravila, mnogi su ljudi isključeni''. Potvrđujući intervjuistovu 
naznaku da Crkva mora "otkriti" "Boga koji je ganut i suosjeća s čovjekom", odgovarate: 
"To otkriće dovest će nas do tolerantnijeg, strpljivijeg, nježnijeg ponašanja” - kao da 
Crkva prije Vašeg izbora nije imala strpljenja i sućuti prema grešnicima. 

Što drugo znače te zaprepašćujuće izjave nego posve besprimjernu opasnost da 
rimski prvosvećenik zanemari "moralna pravila" - tj. stalni nauk nezabludivog 
učiteljstva - u ime lažnog milosrđa, očito glede rastavljenih i ponovo vjenčanih te ostalih 
koje smatrate "isključenima" na neki način? Što da mislimo o papi koji tvrdi da je Crkva 
što ju je Krist osnovao da nezabludivo poučava o vjeri i moralu "pala" u napast da zauzme 
"čvrstu liniju" s obzirom na moralnost? Što bi drugo osim užasa trebah osjetiti vjernici 
kad papa govori takve stvari, kakve nikad u 2000 godina nisu dolazile s Petrove stolice? 

Katolici znaju da se prava revolucija nježnosti zbiva u svakoj duši koja se krsti ih 
koja, prihvativši milost pokajanja, stupi u ispovjedaonicu skrušena srca i s čvrstom 



nakanom obraćenja, skine sa sebe teret grijeha, primi od svećenika, koji djeluje in persona 
Christi, odrješenje te iziđe "bijela kao snijeg", da navedemo riječi Vašega neposrednog 
prethodnika o sakramentu pomirenja. Katolička je crkva uvijek bila neiscrpno vrelo 
božanskog milosrđa preko svojih sakramenata. Sto može Vaša namjeravana "revolucija" 
dodati onom što je Krist već providio u svojoj Crkvi? Možete li proglasiti pomilovanje za 
smrtni grijeh? Možete li oprostiti ono što je neoprostivo bez pokajanja i skrušenja? 
Možete li nadmašiti milosrđe samog Boga? 

Danomice raste zapažanje da Vi premda ste namjesnik Kristov jednostavno niste 
zainteresirani da branite vjeru i moral, izložene napadima kao nikad prije, niti imate 
namjeru da zalutale ovce pozovete u ovčinjak našega Gospodina ustanovljen radi 
njihova spasenja. Naprotiv, izgleda da ste posvetili svoj pontifikat pravom pravcatom 
programu doktrinarne i disciplinske popustljivosti, tema kojeg je redovito optuživanje 
pravovjernih katolika kombinirano s optužbama da Crkvi nedostaje milosrđa. U isto 
vrijeme bavite se društvenim i političkim pitanjima u kojima papa nema nikakvu 
mjerodavnost ni vlast, kao što su "klimatske promjene", ekologizam ili obnova 
diplomatskih odnosa između Kube i SAD-a. 

Izudarani jednom burom prijepora za drugom što su ih izazvale Vaše 
besprimjerne riječi i djela, vjernici sve više i više osjećaju da je "lađa Crkve izgubila 
kompas”. 


§ 

Ukratko, Sveti Oče: u protekle dvije i pol godine zaradili ste jednodušnu hvalu od 
svijeta dok ste u crkvenoj zajednici stvarali pomutnju i podjele. Ismijavali ste, grdili i 
osuđivali pravovjerne, pokazivali bezgraničnu toleranciju prema nepravovjernima i 
prema seksualno zastranjelima i upinjali se da potkopate sakramentalnu disciplinu koju 
je branio sam papa kojeg ste proglasili svetim. Praćeni svuda laskanjem medija i 



klicanjem mnoštva, čini se da ste zaboravili na opomenu našega Gospodina: "Jao vama 
kad vas svi budu hvalili! Ta tako su činili lažnim prorocima oci njihovi." 

Situacija je dosegla točku u kojoj je jedan stariji vatikanski službenik, s obzirom na 
zabrinutost katolika iz svih slojeva, bio prisiljen upozoriti svjetski poznata katoličkog 
novinara da "ovaj pontifikat ozbiljno ugrožava cjelovitost katoličkog nauka o vjeri i 
moralu". 

Suglasnost s tim crkvenim dostojanstvenikom nalaže nam pred Bogom da javno 
po savjesti ustvrdimo da Vaš pontifikat nije moguće vidjeti drukčije nego kao 
neposrednu opasnost za Crkvu, opasnost koja, po svemu sudeći, danomice raste. Doista, 
štetni učinci Vašeg pontifikata očiti su posvuda, jer katolici diljem svijeta sa sve većim se 
otklonom odnose prema crkvenom nauku o vjeri i moralu, oslanjajući se na Vaše vlastite 
riječi i djela - od medija slaviteljski rastrubljene svijetu - radije nego na nezabludivi 
vjerski i moralni nauk crkvenog učiteljstva u protekle dvije tisuće godina. 

S obzirom na to da osuđujete crkvenu "čvrstu liniju" glede "moralnih pravila" i 
proglašavate "revoluciju nježnosti", suočeni smo s prijetećom opasnošću od nečuvenih 
gesta milosrđa koje bi potkopale crkveni moralni sustav na golemu štetu duša, čiji je spas 
u pitanju. Među tim gestama mogla bi biti i postsinodalna apostolska pobudnica koja bi 
odobrila pripuštanje javnih preljubnika svetoj pričesti u skladu s prosudbom pojedinog 
biskupa ili biskupske konferencije. To ne bi bilo ništa drugo nego masovno svetogrđe, 
praktički uništenje crkvenog jedinstva, defacto ukidanje nauka o smrtnom grijehu i 
potrebe stanja milosti za sakramentalni život; slom moralnog nauka Crkve i njezino 
odustajanje od polaganja prava na nezabludivo učiteljstvo. Stječe se dojam gotovo 
apokaliptičnog razvoja događaja u povijesti Crkve. 

Ne usuđujemo se suditi o Vašim subjektivnim pobudama i nakanama glede onog 
što ste rekli i učinili na štetu Crkve za svojega burnog pontifikata nesličnog ijednomu 
drugom koji je Crkva ikad vidjela. Međutim ne možemo šutjeti pred očiglednom štetom 
koja je Crkvi već nanesena, uz neprestano klicanje svijeta "narodnom papi”, kao ni pred 



štetom koja se čini neizbježnom. 

Da podsjetimo još jednom na riječi Vašeg prethodnika: papa mora svoju moć 
upotrijebiti da "sebe i Crkvu obvezuje na poslušnost Božjoj Riječi, nasuprot svakom 
pokušaju njezine prilagodbe ili razvodnjavanja i svakom obliku oportunizma". Kad papa 
nije sposoban ili voljan ostvarivati tu svrhu, kad je zapravo, čini se, odlučan djelovati 
protiv nje, zar ne bi Crkvi više koristilo ako bi se odrekao najuzvišenije službe 
namjesnika Kristova? Bolje to nego riskirati kobno ugrožavanje crkvenog nauka i 
discipline, podrivanje dvotisućljetne apostolske i crkvene tradicije te izazivanje, da 
citiramo glasoviti izraz koji je upotrijebio papa sv. Pio V., "gnjeva svemogućeg Boga i 
blaženih apostola Petra i Pavla". 

8. prosinca 2015. 

Blagdan Bezgrešnog začeća 

